b"\n_START_ARTICLE_\nSudis\n_START_PARAGRAPH_\nSudis (lot. sudis, dgs. sudes)\xc2\xa0\xe2\x80\x93 specialus baslys, \xc4\xaf\xc4\x97j\xc4\x99s \xc4\xaf Romos legionieri\xc5\xb3 ekipuot\xc4\x99, naudotas lauko \xc4\xaftvirtinimams \xc4\xafrengti. Kiekvienas legionierius paprastai ne\xc5\xa1davosi du sud\xc5\xbeius._NEWLINE_Kartais vadintas lot. valus. Gana da\xc5\xbenai neteisingai vadinamas lot. pilum murale 'sienos ietis'._NEWLINE_Sud\xc5\xbeiai b\xc5\xabdavo daromi i\xc5\xa1 lapuo\xc4\x8di\xc5\xb3 medienos (paprastai\xc2\xa0\xe2\x80\x93 \xc4\x85\xc5\xbeuoliniai), apie 150\xe2\x80\x93180\xc2\xa0cm ilgio ir apie 5\xe2\x80\x9310\xc2\xa0cm storio storiausioje vietoje. Skerspj\xc5\xabvis kvadratinis. Sudis plon\xc4\x97ja \xc4\xaf abu galus. Viduryje yra plonesn\xc4\x97 vieta, tinkama naudoti kaip rankena. Aptikti egzemplioriai buvo grubiai apta\xc5\xa1yti._NEWLINE_Manoma, kad sud\xc5\xbeius naudojo laikiniems \xc4\xaftvirtinimams rengti, nors kaip jie atrod\xc4\x97 ekspertai gin\xc4\x8dijasi iki \xc5\xa1iol._NEWLINE_Gali b\xc5\xabti, kad sud\xc5\xbeius naudojant \xc4\xafrengiant legiono \xc5\xbeygio stovyklos kastros pylimus. Tam tikru kampu \xc4\xafsmeigti \xc4\xaf pylimo \xc5\xa1lait\xc4\x85 jie tur\xc4\x97jo b\xc5\xabti barjeras lipantiems u\xc5\xbepuolikams. Vertikaliai susmeigti pylimo vir\xc5\xa1uje jie gal\xc4\x97davo sudaryti tvor\xc4\x85. Ta\xc4\x8diau eksperimentai su sud\xc5\xbeiai parod\xc4\x97, kad tokios kli\xc5\xabtys lengvai i\xc5\xa1ardomos d\xc4\x97l sud\xc5\xbei\xc5\xb3 simetri\xc5\xa1kumo\xc2\xa0\xe2\x80\x93 tereikia i\xc5\xa1traukti sud\xc5\xbeius i\xc5\xa1 \xc5\xbeem\xc4\x97s._NEWLINE_Kitas galimas sud\xc5\xbei\xc5\xb3 panaudojimo variantas yra kry\xc5\xbemai poromis suri\xc5\xa1ti sud\xc5\xbeius ir \xc5\xa1iuo \xe2\x80\x9ekry\xc5\xbeius\xe2\x80\x9c nedideliais nuotoliais pritvirtinti prie ilgo plono r\xc4\x85sto. Taip b\xc5\xabt\xc5\xb3 gaunama prie\xc5\xa1kavalerin\xc4\x97 u\xc5\xbetvara. Tokias u\xc5\xbetvaras gal\xc4\x97jo panaudoti kaip kilnojamus barjerus keliams ar vartams pertverti._NEWLINE_Tris sud\xc5\xbeius sutvirtinus statmenai gaunama kli\xc5\xabtis, primenanti prie\xc5\xa1tankin\xc4\xaf e\xc5\xbe\xc4\xaf. Gausiai ir tankiai sustatyt\xc5\xb3 e\xc5\xbei\xc5\xb3 ne\xc4\xafmanoma nustumti ar pargriauti. Suri\xc5\xa1tin\xc4\x97s kli\xc5\xabtys i\xc5\xa1 sud\xc5\xbei\xc5\xb3 atrodo realiai, tokiam naudojimui tinka tiek simetri\xc5\xa1ka sud\xc5\xbei\xc5\xb3 sandara, tiek suplon\xc4\x97jimas centre, patogus suri\xc5\xa1imui."